કોંગ્રેસના લિંગાયત ધારાસભ્યો અને જેડી-એસના કેટલાક ધારાસભ્યો ભાજપના સંપર્કમાં રહીને કોંગ્રેસ-જેડી-એસનો ખેલ બગડવાની વેતરણમાં છે. આજીવન કોંગ્રેસી મંત્રી રહેલા નાગપુરના ખ્રિસ્તી નેતા એન. કે. પી. સાળવેના બંધારણવિદ પુત્ર હરીશ સાળવે કર્ણાટકમાં ભાજપને સરકાર રચવા માટે નિમંત્રણ અપાય એવો આગ્રહ સેવી રહ્યા છે, એ જ વિધિની વક્રતા લેખવી પડે. પોતપોતાને અનુકૂળ રીતે બંધારણનાં અર્થઘટનો કરીને યેનકેન પ્રકારેણ સત્તા પ્રાપ્ત કરવાના પ્રયાસ થાય છે. ગુજરાતના મુખ્યમંત્રીમાંથી વડા પ્રધાન સુધીની નરેન્દ્ર મોદીની મજલ અંગે પણ કોંગ્રેસ થકી કર્ણાટક ચૂંટણીમાં પ્રહારો થયા. કર્ણાટકના કોંગ્રેસી મુખ્યમંત્રી રહેલા સિદ્ધરામૈયાએ તો કર્ણાટકની પ્રજા કંઈ ગુજરાતીઓ જેવી નહિ હોવાની વાત કરી, પણ એમની કન્નડ અસ્મિતાને જગાડવાની વાતને કે લિંગાયત કાર્ડ ખેલવાને ઝાઝો પ્રતિસાદ નહિ મળતાં પક્ષ બહુમતીને આંબી શક્યો નહિ. કુમારસ્વામીએ પણ મોદી, શાહ અને વાળાની ગુજરાતી ત્રિપુટીને કેન્દ્રમાં રાખીને યેદિયુરપ્પાને મુખ્યમંત્રી બનાવવાને ગુજરાતી બિઝનેસ તરીકે ઓળખાવવાની વાત કરી. ગુજરાતી વિરુદ્ધ કન્નડ અને લિંગાયત લઘુમતી કાર્ડ થકી રાજ્ય પર ફરી સત્તા હાંસલ કરવાની કોંગ્રેસ અને જેડી-એસની મંસા બર આવી નથી. રખે ભૂલીએ કે વર્ષ 2013માં પ્રાદેશિક પક્ષના નેતા યેદિયુરપ્પાએ લિંગાયતોને હિન્દુ ધર્મથી નોખી ધાર્મિક લઘુમતી જાહેર કરવાના આવેદનપત્ર પર હસ્તાક્ષર કર્યા હતા. યેદિયુરપ્પા લિંગાયત છે. સિદ્ધરામૈયા કુરબા ગોવડા એટલે કે યાદવ-ધનગર-આહીર એટલે કે ગોપાલક સમાજના છે. કુમારસ્વામી વોક્કાલિંગા સમાજના છે.